b'\n_START_ARTICLE_\nAbstrakti ekspressionismi\n_START_PARAGRAPH_\nAbstrakti ekspressionismi on taiteen suuntaus, joka syntyi toisen maailmansodan j\xc3\xa4lkeen Yhdysvalloissa. Sit\xc3\xa4 on vaikea tunnistaa yhten\xc3\xa4isen\xc3\xa4 tyylin\xc3\xa4, vaikka pyrkimys abstraktiin ilmaisuun, kuvapinnan litteyteen ja suurikokoiseen all-over-tyyliin ovat sille tyypillist\xc3\xa4. Kypsimm\xc3\xa4ss\xc3\xa4 vaiheessa 1950-luvun lopulla abstrakti ekspressionismi oli tavallisesti herooinen (sankarillinen) ja mahtipontinen maalaustyyli. Sen valta-aika p\xc3\xa4\xc3\xa4ttyi 1960-luvulle tultaessa._NEWLINE_Abstrakti ekspressionismi vaikutti my\xc3\xb6s kuvanveistossa, jossa toisen maailmansodan j\xc3\xa4lkeisen\xc3\xa4 peruspyrkimyksen\xc3\xa4 oli reduktio. Suuntauksen keskeisiksi veist\xc3\xa4jiksi tulivat Yhdysvalloissa David Smith ja Euroopassa Alberto Giacometti. Suuntauksen aikalainen Euroopassa ja Kanadassa oli informalismi, joka muistutti abstraktia ekspressionismia._NEWLINE_Sievistelem\xc3\xa4tt\xc3\xb6m\xc3\xa4n karkean tyylin ja joskus suurkaupunkimaisen kyynisyyden rinnalla abstraktia ekspressionismia tukeneiden kriitikoiden arviot saattoivat olla jyrkki\xc3\xa4 ja voimakkaita. Seuraava lausunto kertoo pyrkimyksest\xc3\xa4 tahalliseen vastakkainasetteluun ja polemiikkiin._NEWLINE_Clement Greenberg: _NEWLINE__NEWLINE_\xc2\xbbMichelangelon veistosten ongelma on se, ett\xc3\xa4 ne ovat liian lipevi\xc3\xa4. H\xc3\xa4n oli helkkarin hyv\xc3\xa4, mutta h\xc3\xa4n oli liian teenn\xc3\xa4isen taiteellinen.\xc2\xbb\n_START_SECTION_\nTyyli\n_START_PARAGRAPH_\nSurrealismi vaikutti Yhdysvaltain taiteeseen voimakkaasti varsinkin toisen maailmansodan aikana, koska useat suuntauksen taiteilijat olivat paenneet Natsi-Saksasta \xe2\x80\x9drappiotaiteilijoina\xe2\x80\x9d varsinkin New Yorkiin. Monet amerikkalaisetkin taiteilijat alkoivat kokeilla surrealismin omaksumaa automaattisen maalauksen tai spontaanin, tiedostamattoman toiminnan ohjaamaa maalaustapaa. My\xc3\xb6s vahva symbolien k\xc3\xa4ytt\xc3\xb6 oli ominaista abstraktin ekspressionismin syntyvaiheelle._NEWLINE_Abstraktia ekspressionismia on vaikea m\xc3\xa4\xc3\xa4ritell\xc3\xa4 yhten\xc3\xa4isen\xc3\xa4 tyylin\xc3\xa4, joten sit\xc3\xa4 voi pit\xc3\xa4\xc3\xa4 my\xc3\xb6s epookkityylin\xc3\xa4 eli 1940- ja 1950-lukujen New Yorkiin sijoittuvana taidekautena. Suuntausta kutsutaan joskus my\xc3\xb6s New Yorkin koulukunnaksi._NEWLINE_Suuntaus vaihtelee Jackson Pollockin abstrakteista action painting -maalauksista Willem de Kooningin v\xc3\xa4kivaltaisen groteskeihin naishahmoihin tai Mark Rothkon hillittyihin v\xc3\xa4rikentt\xc3\xa4maalauksiin (jotka taas eiv\xc3\xa4t ole ekspressionistisia)._NEWLINE_Abstrakti ekspressionismi toi mukanaan suuret maalauskankaat ja se korosti maalauksen kaksiulotteisuutta. Varsinkin Clement Greenberg rohkaisi taiteilijoita kaksiulotteisuuden tavoitteluun. Tyylisuunta korosti all-over-ominaisuutta, jossa maalaus tuntuu jatkuvan reunojensa yli sen sijaan, ett\xc3\xa4 sen sommittelu keskittyisi keskiosiin._NEWLINE_Useat suunnan taiteilijat eiv\xc3\xa4t halunneet nimet\xc3\xa4 teoksiaan, koska he arvelivat, ett\xc3\xa4 se saattaisi suunnata katsojan ajatuksen muualle kuin maalaukseen. Esimerkiksi Jackson Pollock numeroi teostensa nimet tavallisesti seuraavaan tapaan: \xe2\x80\x9dKompositio No. 16, 1948\xe2\x80\x9d. Teosten omistajat tai muut henkil\xc3\xb6t saattoivat antaa maalauksille nimi\xc3\xa4 j\xc3\xa4lkeenp\xc3\xa4in.\n_START_SECTION_\nTausta\n_START_PARAGRAPH_\nEr\xc3\xa4\xc3\xa4n\xc3\xa4 suuntauksen edell\xc3\xa4k\xc3\xa4vij\xc3\xa4n\xc3\xa4 voi pit\xc3\xa4\xc3\xa4 Wassily Kandinskya, joka kehitteli henkisyyden ideoita maalaustaiteessa 1900-luvun alussa. Nimityst\xc3\xa4 "abstrakti ekspressionismi" k\xc3\xa4ytti ensimm\xc3\xa4isen kerran amerikkalaisen taiteen yhteydess\xc3\xa4 taidekriitikko Robert Coates vuonna 1946. Taidesuuntauksen voimakkain kehitysvaihe sijoittuu toisen maailmansodan j\xc3\xa4lkeiseen aikaan ja New Yorkiin, josta tuli 1950-luvulla maailman taiteen keskus Pariisin j\xc3\xa4lkeen. Taidekriitikko Clement Greenberg ajoi voimakkaasti abstraktin ekspressionismin er\xc3\xa4it\xc3\xa4 edustajia ja v\xc3\xa4heksyi vanhempaa, sit\xc3\xa4 edelt\xc3\xa4nytt\xc3\xa4 amerikkalaista taidetta, kuten realistista American Scene -suuntaa ja sit\xc3\xa4 seuranneita 1960-luvun taidesuuntauksia, kuten pop-taidetta._NEWLINE_Abstrakti ekspressionismi syntyi usein vasemmistotaustaisten amerikkalaisten avantgardetaiteilijoiden pieness\xc3\xa4 joukossa ja \xc3\xa4lyllisen kapinoinnin ilmapiiriss\xc3\xa4. Uudella suuntauksella oli aluksi vain v\xc3\xa4h\xc3\xa4n kannattajia ja muutamia puolestapuhujia. Kylm\xc3\xa4n sodan ilmapiirin tiivistyess\xc3\xa4 1950-luvulla Yhdysvaltain ulkoministeri\xc3\xb6 alkoi esitell\xc3\xa4 aktiivisesti amerikkalaista kulttuuria eri puolilla maailmaa muun muassa New Yorkin Modernin taiteen museon MoMA:n j\xc3\xa4rjest\xc3\xa4miss\xc3\xa4 amerikkalaisen taiteen n\xc3\xa4yttelyiss\xc3\xa4. N\xc3\xa4in haluttiin osoittaa amerikkalaisen el\xc3\xa4m\xc3\xa4ntavan ja kulttuurin ylivoimaisuutta._NEWLINE_N\xc3\xa4iss\xc3\xa4 1950-luvulla j\xc3\xa4rjestetyiss\xc3\xa4 taiden\xc3\xa4yttelyiss\xc3\xa4 abstrakti ekspressionismi esiintyi usein p\xc3\xa4\xc3\xa4osissa. Nelson A. Rockefeller, joka toimi MoMA:n johtokunnan puheenjohtajana, kutsui abstraktia ekspressionismia \xe2\x80\x9dVapaan yritteli\xc3\xa4isyyden maalaustaiteeksi\xe2\x80\x9d. Vaikka monet amerikkalaiset eiv\xc3\xa4t silloin ymm\xc3\xa4rt\xc3\xa4neet taidesuuntauksen merkityst\xc3\xa4, valtion kulttuuriviennin strategiana oli haastaa konservatiivinen sosialistinen realismi, joka oli ainoa virallisesti hyv\xc3\xa4ksytty taiteen suuntaus sosialistisissa maissa. Abstraktin ekspressionismin puolestapuhujat, muun muassa vasemmistotaustainen, (trotskilainen) Clement Greenberg ja Harold Rosenberg korostivat taiteen vapautta politiikasta ja sitoutumisesta yhteiskuntaan. Suuntausta alettiin k\xc3\xa4ytt\xc3\xa4m\xc3\xa4\xc3\xa4n vastaiskuna puoluekantaiselle ja stalinistiselle sosialististen maiden kulttuuriel\xc3\xa4m\xc3\xa4lle. Kylm\xc3\xa4n sodan viralliset amerikkalaiset ideologit halusivat, ett\xc3\xa4 abstrakti ekspressionismi edustaisi vapaata ajattelua, vapaita talousmarkkinoita, vapaata maailmaa. Amerikkalaiset halusivat my\xc3\xb6s saavuttaa vahvan aseman Euroopan taidemarkkinoilla.\n_START_SECTION_\nPerint\xc3\xb6\n_START_PARAGRAPH_\nAbstraktin ekspressionismin ideat levisiv\xc3\xa4t eri puolille maailmaa. Ajallisesti rinnakkaisena ja paljolti samanlaisena ilmi\xc3\xb6n\xc3\xa4 voi pit\xc3\xa4\xc3\xa4 informalismia Euroopassa ja Kanadassa. Yhdysvalloissa abstraktin ekspressionismin arvostukseen liittyy is\xc3\xa4nmaallisia arvoja, koska se oli ensimm\xc3\xa4inen amerikkalainen, Yhdysvalloissa syntynyt huomattava taidesuuntaus, jonka my\xc3\xb6t\xc3\xa4 Yhdysvaltain taide irtautui Euroopan kulttuurin pitk\xc3\xa4\xc3\xa4n jatkuneesta hegemonia-asemasta._NEWLINE_Toisen maailmansodan j\xc3\xa4lkeisen\xc3\xa4 aikana taiteiden v\xc3\xa4liset rajat olivat korkeita. Aikakaudesta puhutaan niin sanottuna korkean modernismin (high-modern) aikana. Taiteiden rajat alkoivat v\xc3\xa4hitellen madaltua 1960-luvulla, kun pop-taiteen eri suuntaukset, sek\xc3\xa4 k\xc3\xa4sitetaide, minimalismi ja ymp\xc3\xa4rist\xc3\xb6taide alkoivat saada sijaa._NEWLINE_Pop-taiteen synty 1950-luvun lopulla, sek\xc3\xa4 1960-luvulla Yhdysvalloissa ja Euroopassa yleistynyt hyperrealismi olivat vastasuuntauksia, jotka halusivat esitt\xc3\xa4\xc3\xa4 kouriintuntuvampaa ja havainnollisempaa ilmaisua kuin abstrakti ekspressionismi. Suuntaus on kuitenkin vaikuttanut aina 2000-luvun alkuun asti joko erilaisina ekspressionistisina, abstrakteina tai subjektiivisina maalaustaiteen muunnelmina.'